Sammen mod sclerose: Odense S blæser til kamp mod kronisk sygdom | Dalum Hjallese Avis | Ugeavisen.dk
Du er her: Forside - Dalum Hjallese Avis - Sammen mod sclerose: Odense S blæser til kamp mod kronisk sygdom
Flere kendisser har ageret indsamlere. Deriblandt fodboldspilleren Martin Jørgensen og satirikeren Ellie Jokar (på billedet). Før weekenden har de forhåbentligt kunnet animere så mange som muligt til at bruge nogle timer i velgørenhedens tegn søndag. Foto: Sclerose Foreningen
05. september 2018 kl. 10:31
Antallet af danskere med sclerose er fordoblet på bare 20 år, og hver eneste dag konstateres der i gennemsnit to nye tilfælde. Det er en alvorlig udvikling, som Scleroseforeningen kæmper hårdt for at stoppe. Søndag den 9. september banker foreningens frivillige folk derfor på dørene i Odense S for at samle penge ind til forskning i sygdommen.
Odense S: 16.000 danskere lever med sclerose. De har alle forældre, venner og naboer, som hver dag ser en af deres nære kæmpe mod en uhelbredelig sygdom. Søndag den 9. september beder Scleroseforeningen dem alle om at stå sammen mod sclerose og samle penge ind til forskning.
-Vi skal stå sammen og kæmpe i fællesskab. For sammen kan vi faktisk gøre en afgørende forskel. Det er mottoet for årets indsamling. Jo flere brødre, mødre og venner vi er om at samle ind, des flere penge kan vi aflevere til den vigtige forskning i sclerose, siger Klaus Høm, direktør i Scleroseforeningen.
Under overskriften 'Venner og familie mod sclerose' går Scleroseforeningens 34 lokalafdelinger i Region Hovedstaden, Midtjylland og Syddanmark forrest i kampen mod sclerose. Blandt de aktive lokalafdelinger er lokalafdelingen Nordfyn, hvorunder også Odense hører.
Samler ind for sin onkel
En af dem der skal samle ind i Odense N er Celine Gram Hansen, som har meldt sig til indsamlingen, fordi hendes onkel netop har fået sclerose:
- Min onkel fik konstateret sclerose for en måned siden. Jeg har dog også samlet ind de to forrige år, men det er først nu, det er kommet helt tæt på. Tidligere samlede jeg ind, fordi jeg 'blot' syntes, sclerose var en ubarmhjertig og overset sygdom, som fortjente al den hjælp, den kunne få - nu samler jeg også ind, fordi jeg vil støtte min onkel.
Brug for indsamlere
I år er der med Region Syddanmark føjet endnu en region til Scleroseindsamlingen, så der i alt samles ind i tre regioner - Hovedstaden, Midtjylland og Syddanmark. Derfor er der også brug for endnu flere indsamlere i år.
- Hver indsamler får i gennemsnit 1.000 kr. med hjem i indsamlingsbøtten, så hver eneste indsamler gør en helt afgørende forskel for, hvor mange penge, der kan gives videre til forskning, opfordrer Scleroseforeningens direktør, der til efteråret håber på at kunne give et rekordhøjt beløb videre til den vigtige forskning i sclerose.
Forskning skal stoppe sclerose
Der er stadig mange ubesvarede spørgsmål, når det kommer til behandling og mulig helbredelse af mennesker med sclerose. Og for første gang vil de penge, som det lykkes familie, venner og kolleger at samle ind, gå til forskning i sclerose. I de foregående år er de indsamlede midler blevet delt med Gigtforeningen.
- Indsamlingens formål er at sikre flere penge til forskning. Hver en sten skal vendes på vejen mod en verden uden sclerose. Og det gør vi bedst ved at uddele forskningsmidler til både dansk og international forskning, siger forskningschef i Scleroseforeningen, Lasse Skovgaard.
Vil du også være med til at stoppe sclerose? Meld dig som indsamler på Sammenmodsclerose.dk